Marianne Jelved (RV), 2008-02-22:
I Det Radikale Venstre så vi gerne, at de mange millioner kroner - jeg tror, det er godt 100 mio. kr. - der bliver brugt i disse år til at udvikle obligatoriske nationale test, blev brugt til noget mere fornuftigt.
Vi gav dem gerne til øget fornyelse og opdatering, så vi får tidssvarende undervisningsmaterialer i alle skoler.
Men vi er nu også trygge ved, at vi har forældrevalgte bestyrelser rundtomkring på skolerne, og at vi har kvikke og dygtige elevråd.
Jeg har i hvert fald selv anbefalet elevorganisationernes formand, Anemone Birkebæk, om at mobilisere eleverne i forhold til både deres forældrevalgte skolebestyrelser og deres kommunalbestyrelser, hvis eleverne, som jo er dem, der har det tættest på, oplever, at deres materialer er totalt utidssvarende og ikke mindst, hvis de oplever, at de fysiske rammer for deres skoledag er stærkt utilfredsstillende.
Det er de jo altså nogle steder, for ellers ville vi jo ikke opleve de demonstrationer, vi gjorde for et par måneder siden, hvor eleverne faktisk markerede deres ønske om at have ordentlige fysiske forhold på deres skoler, også forhold, der gør, at man fra lærerside kan variere undervisningen.
Jeg enig med SF i behovet for at skabe undervisningsmuligheder, som giver anledning til at kunne undervise på andre måder end ved at anvende den traditionelle klasseundervisning.
Men som sagt er hele ideen med at have forældrevalgte skolebestyrelser jo, at de har et øje med på de forhold, der er på deres børns skoler, og at de også er i stand til at tage den dialog og den debat med kommunalbestyrelsen i det omfang, de finder det nødvendigt, for at skabe en handlingsplan for, hvordan man udvikler og renoverer skolerne.
Jeg vil gerne sige, at der gennem 1990'erne jo hvert år har været indgået en aftale med kommunerne, og jeg tror faktisk, at der hvert eneste år også har været lavet aftaler om ekstraordinært afsatte midler til anlæg og til renovering af skoler på forskellig vis, som kommunerne har kunnet søge om at få del i.
Nogle gange skulle de også lægge krone til krone eller på anden måde bidrage selv.
Det er mit indtryk, at det også fortsat, efter den nye regering kom til - jeg bliver ved med at kalde det den nye regering, det kan det jo ikke blive ved med at være.
VK-regeringen har altså gjort det, og vi har også hørt, at der er afsat en kvalitetsreformpulje på 50 mia. kr.
Efter min og Det Radikale Venstres opfattelse er der ikke mange ekstra penge i de 50 mia. kr. over 10 år, hvis vi fortsætter med de anlægsinvesteringer, vi har, inden for den ramme, som er fornuftig på nuværende tidspunkt i forhold til konjunktursituation osv.
Men lad det ligge.
Det er en diskussion, vi tager et andet sted.
Under alle omstændigheder er der løbende sket en renovering af skolerne, men der er stadig væk steder, hvor det ikke er godt nok, og det skal vi selvfølgelig appellere til, at Skole og Samfund og skolebestyrelserne, skoleledelserne og kommunalbestyrelserne tager på sig.
Jeg er stadig væk så optimistisk, at jeg tror på, at det kommunale selvstyre er den bedste måde at styre og udvikle skolerne på, og derfor opfordrer jeg til, at vi også henvender os til vores partifæller rundtomkring i kommunerne igen for om ikke andet så for at få lavet en plan, således at der samlet kan forhandles.
Hvis der ikke er midler nok i kommunerne - nu foregriber jeg et spørgsmål fra Socialdemokraterne - så må der forhandles om det, og det må prioriteres under de kommunale forhandlinger.